**RIPOTI YA MAFUNZO MAALUM YA MIONGOZO YA UKAGUZI WA NDANI KWA WAKAGUZI WA NDANI WA TAASISI ZA SERIKALI YALIYOFANYIKA MWAKA 2022**

1. **UTANGULIZI**

Kwa mujibu wa kifungu nambari 116 (2) (i) cha Sheria ya Usimamizi wa Fedha za Umma ya mwaka 2016, Ofisi ya Mkaguzi Mkuu wa Ndani wa Serikali ina wajibu wa kutoa mafunzo kwa Wakaguzi wote wa ndani kwa nyakati tofauti . Hii imeonekana kuwa itasaidia kutoa mwanga katika utekelezaji wa shughuli za ukaguzi na kuendana na matakwa ya ukaguzi wa ndani duniani kote.

Kwa mnasaba huo, Ofisi imeendesha mafunzo maalum ya miongozo ya ukaguzi wa ndani iliyoandaliwa kupitia Programu ya Usimamizi wa Mageuzi ya Fedha za Umma (PFMRP) mwaka 2020/2021. Hata hivyo, mafunzo hayo yamefadhiliwa na kusimamiwa kupitia Programu ya Usimamizi wa Mageuzi ya Fedha za Umma kupitia bajeti yake ya mwaka 2022.

1. **MALENGO**

Malengo ya Mafunzo hayo ni:-

1. Kuwajengea uwezo wakaguzi wa ndani kuifahamu miongozo iliyoandaliwa.
2. Kuhamasisha na kuagiza utekelezaji wa miongozo iliyotolewa.
3. Kutoa fursa kwa wakaguzi wa ndani kubadilishana mawazo juu ya miongozo iliyoandaliwa na uhalisia wa utendaji katika shughuli za ukaguzi zinazofanyika kupitia Taasisi tofauti za Serikali.
4. **WAKAGUZI WA NDANI WALIOPEWA MAFUNZO**

Mafunzo ya awali yamefanyika tarehe 1 – 3/02/2022 Unguja na tarehe 7 – 9/02/2022 Pemba kwa wakaguzi wa ndani 82 (Unguja 50 na Pemba 32). Aidha, mafunzo kwa wakaguzi waliobakia bado hayajafanyika kutokana na ufinyu wa bajeti. Kiambatanisho “A” kinaonesha orodha ya washiriki waliopata mafunzo.

1. **MIONGOZO ILIYOWASILISHWA**

Katika mafunzo hayo miongozo mitatu ya ukaguzi wa ndani iliwasilishwa na wawezeshaji mbali mbali wa ndani ya nchi ili kutoa uzoefu waliokuwa nao katika kuifahamu miongozo iliyotolewa. Miongozo hiyo ni kama ifuatayo:-

1. Muongozo wa Ukaguzi wa Ndani (Internal Audit Manual, 2021)
2. Muongozo wa Uthibitisho wa Ubora (Quality Assurance Manual, 2021)
3. Mpango Mkakati wa Uendeshaji wa Shughuli za Ukaguzi wa Ndani (Operational Plan, 2021 – 2024)
4. **MAFANIKIO YALIYOPATIKANA**

Kufuatia mafunzo hayo Ofisi ya Mkaguzi Mkuu wa Ndani imepata mafanikio yafuatayo:-

1. Uzinduzi wa utekelezaji wa miongozo iliyoandaliwa umefanyika ambao utapelekea huduma za ukaguzi wa ndani kufanyika kwa usawa (uniformity) kwa wakaguzi wa ndani wote.
2. Ufahamu na ujuzi wa kazi za ukaguzi wa ndani umeongezeka kwa wakaguzi wa ndani walioshiriki mafunzo hayo jambo ambalo litasaidia kuboresha utendaji kazi katika majukumu yao ya kila siku.
3. Ofisi imeweza kuitekeleza Sheria ya Usimamizi wa Fedha ya mwaka 2016 kwa vitendo jambo ambalo linachochea uwajibikaji katika kazi za umma.
4. **MAPENDEKEZO**

Kufuatia matokeo ya mafunzo yaliyofanyika Ofisi inapendekeza yafuatayo kwa upande wa Menejimeti ya Programu ya Usimamizi wa Mageuzi ya Fedha za Umma:

1. Kuhakikisha inaweka msisitizo katika kusaidia Wafaidika wa Programu katika kuwajengea uwezo watendaji wao hususan kwa upande wa wakaguzi na wahasibu, kwa kuwa mafunzo ya mara kwa mara ni katika kujenga uimara wa taaluma zao.
2. Kuweka bajeti ya kuendelea kuwajengea uwezo juu ya miongozo hiyo ya ukaguzi wa ndani kwa wakaguzi wa ndani waliobakia wanaokaribia 170.
3. **HITIMISHO**

Ofisi ya Mkaguzi Mkuu wa Ndani wa Serikali inapenda kutoa shukrani zetu za dhati kwa Programu ya Usimamizi wa Mageuzi ya Fedha za Umma (PFMRP) kwa kuiwezesha Ofisi kuendesha mafunzo hayo. Aidha, Ofisi inaomba kufanyiwa kazi kwa mapendekezo ya ujumla yaliyopendekezwa na ili kuboresha taaluma ya ukaguzi nchini.

Ofisi inaomba kuwasilisha kwa hatua.

Imethibitishwa na:

Mkaguzi Mkuu wa Ndani wa Serikali …………………………

Zanzibar

Msimamizi wa Shughuli za Programu (Focal Person)

Ofisi ya Mkaguzi Mkuu wa Ndani wa Serikali …..……………….

Zanzibar